প্রজাতন্ত্র দিবসের আগে দেশজুড়েই জঙ্গি হামলার সতর্কতা জারি হয়েছিল। তবু তাতে যেন কোনও হেলদোল নেই পুলিসের। অন্তত রবিবার রাতের কলকাতার নিরাপত্তার ছবিটাই তো সে কথা বলে দিল।
 ওয়েব ডেস্ক: প্রজাতন্ত্র দিবসের আগে দেশজুড়েই জঙ্গি হামলার সতর্কতা জারি হয়েছিল। তবু তাতে যেন কোনও হেলদোল নেই পুলিসের। অন্তত রবিবার রাতের কলকাতার নিরাপত্তার ছবিটাই তো সে কথা বলে দিল। রাস্তাঘাট ফাঁকা। ট্রাফিক সিগনাল নিজের ছন্দে জ্বলছে আর নিভছে। একের পর এক গাড়ি চলে যাচ্ছে রাস্তা দিয়ে। রবিবার রাতে শহরের নিরাপত্তা আর পাঁচটা রাতের মতই। বিশেষ কোনও ব্যবস্থা চোখে পড়ল না। টালা থেকে টালিগঞ্জ। বেহালা থেকে পার্ক সার্কাস। খিদিরপুর থেকে উল্টোডাঙা। সর্বত্রই নিরাপত্তার ঢিলেঢালা ছবি। আর শহরের প্রাণকেন্দ্র ধর্মতলা? সেখানে পুলিস থাকলেও চেকিংয়ের কোনও ব্যবস্থা নেই। ইস্টার্ন বাইপাসের গুরুত্বপূর্ণ বেলেঘাটা ক্রসিংয়ে পুলিস কিয়স্কে ঘুমন্ত পুলিসকর্মীর দেখা মিলল। কোনও কিছুতেই তাঁর ভ্রুক্ষেপ নেই। দেশজুড়ে জঙ্গি হামলার সতর্কতা জারি করেছে কেন্দ্রীয় গোয়েন্দারা। তারপরও এমন নিরাপত্তার ছবি? পুলিসের সতর্কতা নিয়ে প্রশ্নটা কিন্তু তুলেই দিল।